Kinesisku íløgurnar í útlondum økjast samstundis sum kinesisku fyritøkurnar vaksa, og nú er á fyrsta sinni ein kinesisk fyritøka heimsins størsta. Talan er um almenna oljufelagið PetroChina, ið hevur eitt marknaðarvirði á 336,0 mia. US $), ið hevur tikið plássið frá tí amerikanska Exxon Mobil (marknaðarvirði á 335,9 mia US $). Síðan ársbyrjan eru partabrøvini hjá PetroChina hækkaði 29%, meðan samlaða virði á kinesiskum partabrøvum er hækkað heili 43%, samanborið við virðislækking á tí amerikanska marknaðanum á 1,8%. Kina tvífaldaði sínar útlendsku íløgur í 2008 (52,2 mia. US $) samanborið við 2007 (26,5 US $) við m. a. at nýta burtur av stóru gjaldoyragoymslu síni á 11.000 mia kr. Við tí endamáli at fáa kinverskar fyritøkur inn á heimsmarknaðin, stuðlar stjórnin eisini fyritøkum beinleiðis, ið vilja gera íløgur uttan fyri Kina. Soleiðis verður Kina ikki bert kent fyri at selja bíligari vørur, men eisini fyri at seta pening í heimsumfatandi kappingarførar fyritøkur. Kinesiski búskapurin yvirhálaði tann týska í januar, og tað væntast, at hann eisini fer at verða størri enn japanski búskapurin um eini 3-4 ár. Um so er, verður bert tann amerikanski búskapurin størri enn tann kinesiski. Vøksturin er alneyðugur, tí arbeiðsstyrkin veksur við rúkandi ferð-25 milliónir árliga. Kinverksa stjórnin heldur upp á, at neyðugt er við árligum vøkstri á átta prosent, um tað skal eydnast at skapa nóg nógv nýggj arbeiðspláss. Kinverski búskapurin er sostatt vaksandi hóast altjóða fíggjarkreppan tálmar nýtsluna kring allan heimin. Orsøkin til hetta er m. a. búskaparligi hjálparpakkin hjá Kina á 3.400 mia. kr., ið m. a. hevur økt orkunýtsluna og virðið á kinesisku partabrøvunum. Hesin hjálparpakkin hevur sostatt víst sína ávirkan, og skyldast hetta einamest, at búskaparstøddin fyri hvønn íbúgva sær er á einum støði, ið nógv onnur vesturlond upplivdu fyri áratíggjum síðani. Tað slóðar fyri einari klassiskari inntøkueffekt, har økt inntøka førir til økta og øðrvísi nýtslu. Hóast Kina, eins og onnur lond, hevur kent sviðan av fíggjarkreppuni, hevur kreppan givið alsamt fleiri kinverskum fyritøkum atgongd á heimsmarknaðin fyri fyrstu ferð.